Fit-8 ta' Ġunju 2018, il-Kunsill iddeċieda li jirrifoka l-mandat tal-missjoni tal-UE għall-istat tad-dritt EULEX Kosovo. Il-missjoni, li ġiet stabbilita għaxar snin ilu, kellha żewġ għanijiet operattivi: għan ta' monitoraġġ, mentoraġġ u konsulenza, li tipprovdi appoġġ lill-istituzzjonijiet tal-istat tad-dritt tal-Kosovo u lid-djalogu Belgrad-Pristina, u għan eżekuttiv, dak li tappoġġa l-aġġudikazzjoni tal-ġustizzja kostituzzjonali u ċivili u l-prosekuzzjoni u l-aġġudikazzjoni ta' każijiet kriminali magħżula. Id-deċiżjoni tal-lum ittemm il-parti ġudizzjarja eżekuttiva tal-mandat tal-missjoni fil-Kosovo : Il-Kosovo ser jassumi r-responsabbiltà għall-investigazzjonijiet, il-prosekuzzjonijiet u l-proċessi trasferiti kollha. Mill-14 ta' Ġunju, il-missjoni ser tikkonċentra fuq: il-monitoraġġ ta' każijiet u proċessi magħżula fl-istituzzjonijiet tal-ġustizzja ċivili u kriminali tal-Kosovo il-monitoraġġ, il-mentoraġġ u l-konsulenza għas-servizz korrettiv tal-Kosovo it-tkomplija tal-appoġġ operattiv tagħha għall-implimentazzjoni ta' ftehimiet tad-djalogu ffaċilitati mill-UE għan-normalizzazzjoni tar-relazzjonijiet bejn is-Serbja u l-Kosovo. Il-missjoni ser iżżomm ċerti responsabbiltajiet eżekuttivi limitati fl-oqsma tal-protezzjoni tax-xhieda u tal-appoġġ għall-awli speċjalizzati u l-uffiċċju tal-prosekutur speċjalizzat, kif ukoll ir-responsabilità li tiżgura ż-żamma u l-protezzjoni tas-sigurtà bħala t-tieni sors ta' rispons ta' sigurtà. Id-deċiżjoni tal-Kunsill tipprevedi mandat rivedut li jibqa' għaddej sal-14 ta' Ġunju 2020. Hija talloka wkoll baġit totali għall-operazzjonijiet tal-missjoni fil-Kosovo u għall-awli speċjalizzati u l-uffiċċju tal-prosekutur speċjalizzat ta' għal sentejn (15 ta' Ġunju 2018 - 14 ta' Ġunju 2020). Il-baġit ser ikopri n-nefqa tal-missjoni EULEX Kosovo ta' € 83.6 miljun għall-implimentazzjoni tal-mandat tagħha fil-Kosovo. L-awli speċjalizzati u l-uffiċċju tal-prosekutur speċjalizzat ser ikollhom sostenn ta' €86.2 miljun. EULEX KOSOVO tnediet fl-2008. Il-kwartieri ġenerali tal-missjoni jinsabu fi Prishtinë/Priština, il-Kosovo. Alexandra Papadopoulou ilha l-kap tal-missjoni mill-20 ta' Lulju 2016. Fil-5 ta' Ġunju 2018 il-Kumitat Politiku u ta' Sigurtà estenda l-mandat tagħha sal-14 ta' Ġunju 2019. Sit web ta' EULEX Kosovo Djalogu faċilitat tal-UE: relazzjonijiet bejn Belgrad u Pristina (sit web tas-SEAE) Ir-referenzi għall-Kosovo huma mingħajr preġudizzju għall-pożizzjonijiet dwar l-istatus. Dawn huma konformi mar-Riżoluzzjoni 1244/1999 tal-Kunsill tas-Sigurtà tan-Nazzjonijiet Uniti u l-opinjoni tal-Qorti Internazzjonali tal-Ġustizzja dwar id-dikjarazzjoni ta' indipendenza tal-Kosovo. Ara l-paġna tal-laqgħa